Document ID: 32007R0239

UREDBA KOMISIJE (ES) št. 239/2007
z dne 6. marca 2007
o določitvi podrobnih pravil za uporabo Uredbe (EGS) št. 404/93 glede zahtev za obvestila v sektorju banan
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 404/93 z dne 13. februarja 1993 o skupni ureditvi trga za banane (1) in zlasti člena 29a Uredbe,
ob upoštevanju naslednjega:
(1)
Skupna ureditev trga za banane se je znatno spremenila s 1. januarjem 2007 na podlagi Uredbe Sveta (ES) št. 2013/2006 z dne 19. decembra 2006 o spremembah uredb (EGS) št. 404/93, (ES) št. 1782/2003 in (ES) št. 247/2006 v zvezi s sektorjem banan.
(2)
Zlasti so bila odpravljena pravila o programu nadomestne pomoči. Za spremljanje delovanja trga za banane pa je potrebno, da Komisija še naprej prejema informacije o pridelavi in trženju banan, ki se pridelujejo v Skupnosti. Treba je določiti pravila o tem, kako naj države članice pošiljajo take informacije. Taka obvestila bi morala biti primerljiva z informacijami, ki so se pošiljale v skladu s prejšnjim režimom, hkrati pa kar najbolj poenostavljena. Določbe o takih obvestilih, določene v členu 2(1)(d) Uredbe Komisije (ES) št. 2014/2005 z dne 9. decembra 2005 o dovoljenjih v okviru uvoznih režimov za banane, sproščene v prosti promet na podlagi enotne carinske stopnje, v Skupnost (2), ki se zamenjajo z drugimi, je zato treba črtati. Uredbo (ES) št. 2014/2005 je zato treba spremeniti.
(3)
Ukrepi, določeni v tej uredbi, so v skladu z mnenjem Odbora za sveže sadje in zelenjavo -
SPREJELA NASLEDNJO UREDBO:
Člen 1
1. Države članice za vsako poročevalno obdobje posredujejo Komisiji naslednje podatke:
(a)
količina banan, pridelanih v Skupnosti, ki se tržijo:
(i)
na njihovem območju pridelave;
(ii)
izven njihovega območja pridelave;
(b)
povprečne prodajne cene na lokalnih trgih za zelene banane, pridelane v Skupnosti, ki se tržijo na njihovem območju pridelave;
(c)
povprečne prodajne cene za zelene banane na stopnji dobave, kakršna je v prvem razkladalnem pristanišču (blago se ne raztovori), za banane, pridelane v Skupnosti, ki se tržijo v Skupnosti izven njihovega območja pridelave;
(d)
napovedi za podatke, navedene v točkah (a), (b) in (c), za dve zaporedni poročevalni obdobji.
2. Območja pridelave so:
(a)
Kanarski otoki;
(b)
Guadeloupe;
(c)
Martinik;
(d)
Madeira, Azori in Algarve;
(e)
Kreta in Lakonija;
(f)
Ciper.
3. Poročevalna obdobja koledarskega leta so:
(a)
od januarja do aprila (vključno);
(b)
od maja do avgusta (vključno); in
(c)
od septembra do decembra (vključno).
Obvestila za vsako poročevalno obdobje se pošljejo najkasneje do petnajstega dne drugega meseca, ki sledi poročevalnemu obdobju.
4. Informacije iz odstavka 1 se pošljejo prek elektronskega sistema, ki ga določi Komisija.
Člen 2
Točka (d) člena 2(1) Uredbe (ES) št. 2014/2005 se črta.
Člen 3
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 6. marca 2007

Labels: 12
3
17
6